એમેલિયામાં સ્ત્રીઓ માટેની બેરેકમાં દુબળી-પાતળી ન્યૂસિયા બધાથી અતડી જ રહેતી હતી. પ્લાઝોવની માફક જ તેનું ધ્યાન રાખવા માટે રિચાર્ડ આવ-જા કરતો રહેતો હતો. હથિયારો અને વાસણો બનાવવાની ફેક્ટરીઓમાં બધા જ એને ઓળખતા થઈ ગયા હતા. ચોકીદારો પણ તેનાથી પરિચિત થઈ ગયા હતા. મનોમન રેજીના એવી કલ્પના કરતી રહેતી કે કાશ, કોઈક વાર ઓસ્કર એનેમલ ફેક્ટરીમાં તેની પાસે આવીને પૂછે, કે “ઓહ, તો તમે છો દોરેક હોરોવિત્ઝનાં પત્ની!” અને જો એવું બને, તો પોતે કયા શબ્દોમાં ઓસ્કરનો આભાર વ્યક્ત કરી શકે! પરંતુ ઓસ્કર ક્યારેય તેની પાસે આવ્યો નહીં! લિપોવા સ્ટ્રીટમાં તેને કે તેની પુત્રીને બહુ જાહેરમાં આવવું પડતું ન હોવાને કારણે એ ખુબ જ ખુશ હતી. ઓસ્કર તેમને ઓળખતો હતો તેની બંનેને ખબર હતી, કારણ કે રિચાર્ડ સાથે એ હંમેશા તેમનાં નામ દઈને વાતો કરતો હતો. રિચાર્ડના પ્રશ્નોના પ્રકાર જે રીતે બદલાતા જતા હતા તે જોતાં અહીં આવીને તેમને જે કંઈ મળ્યું હતું તેની કિંમત બંને બરાબર સમજતાં હતાં.